b'\n_START_ARTICLE_\nAalborg Kloster\n_START_PARAGRAPH_\nAalborg Kloster blev oprettet som et hellig\xc3\xa5ndshus den 20. august 1431. I 1451 blev hellig\xc3\xa5ndshuset optaget i Hellig\xc3\xa5ndsordenen, en katolsk klosterorden oprettet i Montpellier i Frankrig, som havde til form\xc3\xa5l at tage sig af samfundets svage, skr\xc3\xb8belige og \xc3\xa6ldre medborgere \xe2\x80\x93 samt tage sig af hitteb\xc3\xb8rn. Hellig\xc3\xa5ndsklosteret i Aalborg lededes af en prior \xe2\x80\x93 og klosteret var underlagt moderklosteret i Rom, Santo Spirito in Sassia, som lededes af en stormester._NEWLINE_Hellig\xc3\xa5ndsklosteret i Aalborg overgik efter reformationen til at v\xc3\xa6re stiftshospital \xe2\x80\x93 siden 1953 under navnet Aalborg Kloster, Helligaandsklosteret i Aalborg. Aalborg Kloster er i dag bolig for \xc3\xa6ldre medborgere, som bor i selvst\xc3\xa6ndige boliger i de gamle klosterbygninger, de \xc3\xa6ldste beboede bygninger i Nordjylland._NEWLINE_Aalborg Kloster ledes af en bestyrelse, som best\xc3\xa5r af biskoppen over Aalborg Stift, statsforvaltningsdirekt\xc3\xb8ren over Nordjyllands Statsforvaltning, borgmesteren i Aalborg, sognepr\xc3\xa6sten ved Vor Frue Kirke, domprovsten ved Aalborg Domsogn og regionspolitidirekt\xc3\xb8ren i Nordjylland. Siden 2018 har Flemming M\xc3\xb8ller Mortensen v\xc3\xa6ret klosterforstander for Aalborg Kloster._NEWLINE_Klosterforstanderen er kongelig udn\xc3\xa6vnt, og Aalborg Kloster nyder det privilegium at flage med splitflag._NEWLINE_I de gamle bygninger havde Aalborg Katedralskole til huse fra 1554 til 1848, og under 2. verdenskrig oprettedes Churchillklubben, den f\xc3\xb8rste, organiserede modstandsbev\xc3\xa6gelse mod bes\xc3\xa6ttelsesmagten, i klosteret. Aalborgs f\xc3\xb8rste bibliotek har v\xc3\xa6ret i klosterets bygninger, Landemodet har v\xc3\xa6ret afholdt her, ligesom tamperretten i mange \xc3\xa5r foregik i klosterbygningerne.'